গত কয়েকমাস ধরে এই কয়েদি জেল সুপারের কাছে ‘ছুটি’র আবেদন করছিল। কারণ হিসেবে বলেছিল, তার ঠাকুমা অসুস্থ। বাড়ির অর্থনৈতিক অবস্থাও ভাল নয়। তাই পরিবারের পক্ষে জামিনের ব্যবস্থা করা সম্ভব হচ্ছে না। আবেদন মঞ্জুর না হওয়ায় নতুন আবদার করে সে। এবার বলে, প্রেমিকার সঙ্গে দেখা করতে যেতে চায়। তাতেও কোনও কাজ না হওয়ায় জেল ভেঙেই পালায় আগ্রা জেলের কয়েদি জিতেন্দ্র।
চিরুনি তল্লাসি চালিয়েও জিতেন্দ্রকে খুঁজে পায়নি পুলিশ। ততক্ষণে, জেল থেকে পালিয়েই জিতেন্দ্র প্রেমিকাকে নিয়ে সোজা গোয়ায় চলে গিয়েছে। এর পরেই অদ্ভুত কাণ্ডটি করে সে। গোয়াতে এক সপ্তাহ ছুটি কাটিয়ে বাধ্য কয়েদির মত সে আবার আগ্রাতেই ফিরে আসে। এসে নিজেই জেলে ঢুকে পড়ে আবার। ফের শুরু করে জেল-জীবন। ২০১৪ সালে একটি খুনের মামলায় জেল হয়েছিল জিতেন্দ্রর। সেই সাজাই চলছে তার।
জেল ভাঙার ঘটনায় ইতিমধ্যেই জেলের দুই কর্মীকে সাসপেন্ড করেছে কর্তৃপক্ষ।